కల్వకుంట్ల విద్యాసాగర్ రావు

కల్వకుంట్ల విద్యాసాగర్ రావు తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున కోరుట్ల శాసనసభ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు.

జననం 
విద్యాసాగర్ రావు 1953, నవంబరు 10న పాపారావు, సత్తమ్మ దంపతులకు జగిత్యాల జిల్లా, మల్లాపూర్ మండలం, రాఘవపేట అనే గ్రామంలో జన్మించాడు.

విద్యాభ్యాసం 
స్వగ్రామంలో ప్రాథమిక విద్యాభ్యాసం, జగిత్యాలలో పదో తరగతి, నిజామాబాదు ప్రభుత్వ కళాశాలలో ఇంటర్మీడియట్, హైదరాబాదులోని వివేకవర్ధిని కళాశాలలో బి.ఏ. పూర్తి చేశారు.

వ్యక్తిగత జీవితం 
విద్యాసాగర్ రావుకు సరోజనతో వివాహం జరిగింది. వారికి ఒక కుమారుడు (సంజయ్),  ఒక కుమార్తె (సమత) ఉన్నారు.

రాజకీయ విశేషాలు 
1997లో తెలుగుదేశం పార్టీలో చేరారు. 1998లో మెట్‌పల్లి అసెంబ్లీ స్థానానికి జరిగిన ఉప ఎన్నికల్లో టిడిపి తరఫున పోటీచేసి స్వల్ప తేడాతో ఓడిపోయారు. 2001లో ఇబ్రహీంపట్నం జడ్పీటీసీ సభ్యుడిగా టీడీపీ తరపున గెలుపొంది, జెడ్పీలో టిడిపి పక్ష నాయకుడిగా ఉన్నారు. 2002 నుంచి మూడేళ్ళ పాటు కరీంనగర్ ఆర్టీసీ జోనల్ చైర్మన్ గా పని చేశారు. 2004 సాధారణ ఎన్నికల్లో టిడిపి, బిజెపి పొత్తు కారణంగా మెట్‌పల్లి అసెంబ్లీ స్థానానికి స్వతంత్ర అభ్యర్థిగా పోటీచేసి స్వల్ప ఓట్ల తేడాతో ఓడిపోయారు. టీడీపీ మెట్‌పల్లి నియోజకవర్గం ఇంచార్జ్ గా ఉన్న ఆయన, తెలంగాణ ఉద్యమంలో పాలుపంచుకోవాలనే సంకల్పంతో 2008లో కెసీఆర్ సమక్షంలో టీఆర్ఎస్ పార్టీలో చేరారు. పునర్విభజనలో భాగంగా నియోజకవర్గంగా ఏర్పడిన కోరుట్ల నుంచి 2009లో టీఆర్ఎస్ తరపున పోటీ చేసి అప్పటి దేవాదాయ శాఖ మంత్రి జువ్వాడి రత్నాకర్ రావుపై గెలుపొందారు. 2010 ఫిబ్రవరిలో తెలంగాణ ఉద్యమంలో భాగంగా ఎమ్మెల్యే పదవికి రాజీనామా చేశారు. 2010 జూన్ లో జరిగిన ఉప ఎన్నికల్లో కాంగ్రెస్ పార్టీ అభ్యర్థి జువ్వాడి రత్నాకర్ రావుపై రెండవసారి భారీ మెజారిటీతో గెలుపొందారు. 2014 లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి పార్టీ టికెట్ పై పోటీ చేసి అప్పటి కాంగ్రెస్ పార్టీ అభ్యర్థి జువ్వాడి నర్సింగరావు పై 20,000కు పైగా ఓట్ల మెజారిటీతో గెలుపొందాడు. 2018 లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై పోటీ చేసి సమీప భారత జాతీయ కాంగ్రెస్ పార్టీ అభ్యర్థి జువ్వాడి నర్సింగరావు పై 31,000 వేలకు పైగా ఓట్ల మెజారిటీతో గెలుపొందాడు. ఆయన 2018లో శాసనసభలో పబ్లిక్ అండర్ టేకింగ్స్ కమిటీ సభ్యుడిగా ఉన్నాడు.

కల్వకుంట్ల విద్యాసాగర్ రావు 26 జనవరి 2022న టిఆర్ఎస్ పార్టీ, జగిత్యాల జిల్లా అధ్యక్షుడిగా నియమితుడయ్యాడు.

ఇతర పదవులు
విద్యాసాగర్ రావు 15 సెప్టెంబర్ 2021న తిరుమల తిరుపతి దేవస్థానం ట్రస్టు బోర్డు సభ్యునిగా నియమితుడై,  సెప్టెంబర్ 27న శ్రీవారి ఆలయంలోని గరుడాళ్వార్ సన్నిధిలో  ప్రమాణ స్వీకారం చేశాడు.

ఇతర వివరాలు 
మలేషియా, సింగపూర్ దేశాలు పర్యటించాడు.

మూలాలు

జీవిస్తున్న ప్రజలు
తెలంగాణ రాజకీయ నాయకులు
తెలంగాణ రాష్ట్ర సమితి రాజకీయ నాయకులు
1953 జననాలు
జగిత్యాల జిల్లా నుండి ఎన్నికైన ఆంధ్రప్రదేశ్ శాసన సభ్యులు
జగిత్యాల జిల్లా నుండి ఎన్నికైన శాసన సభ్యులు
జగిత్యాల జిల్లా రాజకీయ నాయకులు
ఆంధ్రప్రదేశ్ శాసన సభ్యులు (2009)
తెలంగాణ శాసన సభ్యులు (2014)
తెలంగాణ శాసన సభ్యులు (2018)
పార్టీలు ఫిరాయించిన రాజకీయ నాయకులు